Meditsiiniliseks eriotstarbeks mõeldud dieettoidud
Meditsiiniliseks eriotstarbeks mõeldud dieettoidud (ingl dietary foods for special medical purposes) on meditsiinilisel näidustusel kasutamiseks ettenähtud toiduna käsitatav eritoidu grupp, mis on spetsiaalselt valmistatud ja ette nähtud inimese täielikuks või osaliseks toitmiseks arsti või pädeva tervishoiutöötaja juhendamise all teatud juhtudel. Ravitoidu koostis peab vastama üldtunnustatud meditsiini ja toitumise põhimõtetele. Meditsiiniliseks eriotstarbeks mõeldud dieettoidud on mõeldud niisuguste isikute teatavate toitumisvajaduste rahuldamiseks, kes kannatavad teatava haiguse, tervisehäire või terviseseisundi all või on sellega seoses alatoitunud. Meditsiiniliseks eriotstarbeks mõeldud dieettoidud on mõeldud ainsaks või täiendavaks toiduks patsientidele, kellel on piiratud, halvenenud või häiritud tavaliste toiduainete või nendes sisalduvate toitainete või ainevahetussaaduste saadavus, seedimine, imendumine, metabolism või eritumine või kellel on muud meditsiiniliselt näidustatud toitumisvajadused, kelle dieetravi ei ole võimalik tagada üksnes tavalise toitumise muutmisega, muude eritoitudega või nende omavahelise kombineerimisega. Ravitoite on palju ja nende koostis võib oluliselt erineda ja sõltub neid kasutavate patsientide konkreetsest haigusest, tervisehäirest või terviseseisundist, patsientide vanusest ja meditsiinilise abi osutamise kohast, sellest, kas neid toite on kavas kasutada ainsa toitumisallikana ning muudest võimalikest asjaoludest. Ravitoitude mitmekesisuse ja nende aluseks oleva teadusliku info kiire arengu tõttu ei ole Euroopa Liidus siiani peetud asjakohaseks kehtestada üksikasjalikke eeskirju nende koostise kohta. On kehtestatud mõningad põhieeskirjad niisuguste toodete vitamiini- ja mineraalainete sisalduse kohta, mida peetakse toitumise seisukohast täisväärtuslikuks, et rahuldada kavandatud kasutaja konkreetseid toitumisvajadusi. Nii on Eesti Vabariigi Valitsuse määruse nr 198 - "Meditsiinilisel näidustusel kasutamiseks ettenähtud toidu koostis- ja kvaliteedinõuded ning selle valmistamiseks kasutatavate ainete ja käitlemise suhtes esitatavad nõuded ning märgistamise ja muul viisil teabe edastamise erinõuded ja kord", vastu võetud 20.06.2000 4. paragrahvis toodud imikule (kuni kaheteist kuu vanune laps) ettenähtud ravitoidus vitamiinide sisaldus: 1) A-vitamiin – 14 µg-RE / 100 kJ (60 µg-RE / 100 kcal) kuni 43 µg-RE / 100 kJ (180 µg-RE / 100 kcal); 2) D-vitamiin – 0,25 µg / 100 kJ (1 µg / 100 kcal) kuni 0,75 µg / 100 kJ (3 µg / 100 kcal); 3) K-vitamiin – 1 µg / 100 kJ (4 µg / 100 kcal) kuni 5 µg / 100 kJ (20 µg / 100 kcal); 4) C-vitamiin – 1,9 mg / 100 kJ (8 mg / 100 kcal) kuni 6 mg / 100 kJ (25 mg / 100 kcal); 5) tiamiin – 0,01 mg / 100 kJ (0,04 mg / 100 kcal) kuni 0,075 mg / 100 kJ (0,3 mg / 100 kcal); 6) riboflaviin – 0,014 mg / 100 kJ (0,06 mg / 100 kcal) kuni 0,1 mg / 100 kJ (0,45 mg / 100 kcal); 7) B6-vitamiin – 0,009 mg / 100 kJ (0,035 mg / 100 kcal) kuni 0,075 mg / 100 kJ (0,3 mg / 100 kcal); 8) niatsiin – 0,2 mg NE / 100 kJ (0,8 mg NE / 100 kcal) kuni 0,75 mg NE / 100 kJ (3 mg NE / 100 kcal); 9) foolhape – 1 µg / 100 kJ (4 µg / 100 kcal) kuni 6 µg /100 kJ (25 µg / 100 kcal); 10) B12-vitamiin – 0,025 µg / 100 kJ (0,1 µg / 100 kcal) kuni 0,12 µg / 100 kJ (0,5 µg / 100 kcal); 11) pantoteenhape – 0,07 mg / 100 kJ (0,3 mg / 100 kcal) kuni 0,5 mg / 100 kJ (2 mg / 100 kcal); 12) biotiin – 0,4 µg / 100 kJ (1,5 µg / 100 kcal) kuni 5 µg / 100 kJ (20 µg / 100 kcal); 13) E-vitamiin – 0,1 mg α-TE / 100 kJ (0,5 mg α-TE / 100 kcal). Sünonüümid: meditsiinilisel näidustusel kasutamiseks ettenähtud toit, ravitoit, asjakohastel meditsiinilistel eesmärkidel valmistatud dieettoit.